SET ปิดบวก 1 จุด รับแรงซื้อกลุ่มแบงก์-ลุ้นสำนักวิจัยปรับเพิ่มประมาณการ “จีดีพี”
SET ปิดบวก 1 จุด รับแรงซื้อกลุ่มแบงก์ หวังเศรษฐกิจไทยดีขึ้น คาดหลายสำนักวิจัยจะปรับเพิ่มประมาณการ GDP ปีนี้หลัง GDP ไตรมาส 3/64 ดีกว่าคาด พรุ่งนี้ตลาดฯคงจะแกว่งตัวในกรอบ 1,640-1,650 จุด
17 พ.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยในช่วงเช้าปรับตัวขึ้นได้ดี ก่อนที่จะเผชิญแรงขายออกมาจากหุ้นในกลุ่มพลังงาน อย่างหุ้นในกลุ่มโรงกลั่น แต่ก็มีแรงซื้อส่วนใหญ่เข้ามาที่หุ้นในกลุ่มธนาคาร จากความคาดหวังเศรษฐกิจไทยจะดีขึ้น โดยคาดว่าหลายสำนักวิจัยจะมีการปรับประมาณการ GDP ของไทยปีนี้ดีขึ้นหลังจากที่ GDP งวดไตรมาส 3/2564 ออกมาดีกว่าคาด และหุ้นในกลุ่มแบงก์บางตัวยังได้เสริมหนุนจากปัจจัยเฉพาะตัวด้วย อย่างกรณีของ JMT จะร่วมทุน KBANK ทำธุรกิจบริหารสินทรัพย์
นอกจากนี้ผลประกอบการงวดไตรมาส 3/2564 ของบริษัทจดทะเบียนออกมากันครบแล้ว ซึ่งไม่ได้แย่หรือดีมาก แต่มองงบฯไตรมาส 3/2564 เป็นจุดต่ำสุดของปีนี้ และคาดว่าไตรมาส 4/2564 จะดีขึ้นได้ ส่วนหุ้นในกลุ่มลิสซิ่งก็ปรับขึ้นตามปัจจัยเฉพาะตัว
ด้านตลาดหุ้นในภูมิภาควันนี้เคลื่อนไหวทั้งในแดนบวก-ลบ ขณะที่ตลาดในยุโรปเทรดบ่ายนี้บวกเป็นส่วนใหญ่ เช่นเดียวกับดาวโจนส์ฟิวเจอร์สที่บวกได้เล็กน้อย ตอบรับ Sentiment ดีจากการประชุมของผู้นำสหรัฐฯ และจีน ที่ออกมาในทางบวก อย่างไรก็ดี ยังต้องติดตามอัตราเงินเฟ้อเดือนต.ค. ของอียู และอังกฤษ ส่วนสหรัฐฯ ให้ติดตามจำนวนผู้ขอรับสวัสดิการว่างงานรายสัปดาห์ และสต็อกน้ำมันรายสัปดาห์ของสหรัฐฯ
สำหรับแนวโน้มการลงทุนในวันพรุ่งนี้ (18 พ.ย.2564) นายศราวุธ กล่าวว่า ตลาดฯคงจะแกว่งตัวในกรอบ 1,640 – 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 3,690.32 ล้านบาท ปิดที่ 4.24 บาท เพิ่มขึ้น 0.10 บาท
KBANK มูลค่าการซื้อขาย 3,249.47 ล้านบาท ปิดที่ 149.50 บาท เพิ่มขึ้น 2.00 บาท
SAWAD มูลค่าการซื้อขาย 2,839.57 ล้านบาท ปิดที่ 67.50 บาท เพิ่มขึ้น 4.25 บาท
JMT มูลค่าการซื้อขาย 2,310.31 ล้านบาท ปิดที่ 58.00 บาท เพิ่มขึ้น 1.50 บาท
SCGP มูลค่าการซื้อขาย 2,106.20 ล้านบาท ปิดที่ 63.75 บาท ลดลง 0.25 บาท